Diari Oficial de la Generalitat Valenciana


Sumari del DOGV 2983, del 02-05-1997 (1997/7284)

RESOLUCIÓ de 23 d'abril de 1997, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana i Iberdrola, SA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2983

Data del DOGV
:   02-05-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7284


Data del document
:   23-04-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 23 d'abril de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana i Iberdrola, SA.   
Subscrit, després de la tramitació prèvia reglamentària, entre la Generalitat Valenciana i Iberdrola SA., el dia 25 de febrer de 1997, un Conveni Marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0310/97, i que figura com a annex d'aquesta resolució.  
València, 23 d'abril de 1997.- La sotssecretària del Secretariat del Govern i Relacions amb les Corts.  
Conveni marc de col·laboració  
entre la Generalitat Valenciana i Iberdrola, SA  
Pla d'actuació conjunta per al període 1997/1999  
València, 25 de febrer de 1997  
Reunits:  
D'una part el Molt Honorable Sr. Eduardo Zaplana Hernández-Soro, que actua en representació de la Generalitat Valenciana, en qualitat de president d'aquesta.  
De l'altra l'Excm. Sr. Iñigo de Oriol e Ybarra, que actua en representació d'Iberdrola, SA, en qualitat de president d'aquesta.  
Ambdues parts es reconeixen mútuament la capacitat legal necessària per a la signatura d'aquest conveni i,   
EXPOSEN  
Primera  
Que la Generalitat Valenciana té entre els seus objectius el foment del desenvolupament econòmic i social de la Comunitat Autònoma, per la qual cosa planifica i porta a cap de forma continuada activitats encaminades a la promoció d'aquest.  
Segona  
Que Iberdrola, SA, empresa radicada en aquesta Comunitat Autònoma, presta serveis en el camp de l'energia i participa en l'aprofitament energètic dels recursos regionals, impulsant, en les seues polítiques d'actuació, la participació de la iniciativa privada en aquells assumptes d'interès general que exigisquen determinades capacitats de servei, habilitats de gestió i aportacions tecnològiques.  
Tercera  
Com a conseqüència de l'anterior, la Generalitat Valenciana desenvolupa projectes i accions d'interès general en els quals Iberdrola, SA, pot participar d'acord amb els seus plans d'actuació.  
Quarta  
Que la col·laboració en l'àmbit ressenyat, entre la Generalitat Valenciana i Iberdrola, SA, facilitarà la consecució d'objectius de cada part i potenciarà resultats favorables per a l'entorn econòmic de la Comunitat Autònoma.  
Per tot això, acorden aprovar aquest Conveni Marc de Col·laboració sotmès a les següents  
Estipulacions  
Primera  
La finalitat d'aquest Conveni és la cooperació entre la Generalitat Valenciana i Iberdrola, SA, en determinades activitats i projectes d'interès general per a aquesta Comunitat Autònoma, dins del marc dels programes, els objectius i les línies d'actuació d'ordenació i promoció industrial i energètica, durant el període 1997/1999.  
Segona  
L'àmbit d'aplicació d'aquest Conveni comprèn un pla, Pla d'Actuació Conjunta, sobre activitats i projectes d'interès general i de foment del desenvolupament de la Comunitat Valenciana, en el més ampli sentit i amb preferència dels relacionats amb el sector energètic, entre els quals es troben, a títol enunciatiu, les següents línies d'actuació:  
Millora de la qualitat en el subministrament elèctric, mitjançant inversions en la xarxa, seguint les directrius establertes en el Protocol Elèctric.  
Suport a la creació d'infraestructures tècniques i industrials, amb participació en l'expansió de zones industrials, i a la formació de recursos humans.  
Foment de la participació, principalment en els sectors energètics i relacionats, com gas i aigua, mitjançant l'externalització de processos, amb la transferència tecnològica i amb la potenciació d'iniciatives empresarials innovadores.  
Col·laboració en el Pla Valencià d'Electrificació Rural, mitjançant inversions complementàries en les infraestructures elèctriques.  
Col·laboració en actuacions d'adaptació a la normativa mediambiental i de reducció de l'impacte, pel que fa a instal·lacions elèctriques i altres de caràcter energètic i industrial.  
Participació en l'estudi sobre anàlisi de previsions de demanda energètica, en l'horitzó del 2005.  
Participació en la investigació i gestió per a l'aprofitament dels recursos eòlics.  
Participació en la cogeneració i en la minimització de residus.  
Participació en determinats estudis de viabilitat previs i en la gestió per a l'electrificació amb comunicació per fibra òptica.   
Tercera  
Ambdues parts, a més, s'informaran de qualssevol altres activitats que, en l'àmbit descrit, hagen de realitzar-se a la Comunitat Valenciana, i establiran un sistema de comunicació a fi d'aconseguir la màxima coordinació i integració entre els projectes esmentats, com també amb qualssevol altres que haja de realitzar la Generalitat Valenciana en l'àmbit del foment regional.  
Quarta  
La participació de la Generalitat Valenciana en l'esmentat Pla d'Actuació Conjunta, es portarà a cap, en el marc dels corresponents convenis específics, mitjançant aportacions econòmiques, d'acord amb les disponibilitats pressupostàries de cada exercici, i també amb mitjans tècnics, humans i instal·lacions.  
Amb aquesta finalitat i en el mateix marc de conveniació específica, Iberdrola, SA, directament o a través de les seues empreses o societats filials, participarà, igualment, mitjançant aportacions econòmiques i de mitjans tècnics, humans i d'instal·lacions.  
Cinquena  
Les condicions de participació d'ambdues parts en els projectes concrets de l'esmentat Pla, es recolliran en els corresponents convenis específics, en execució d'aquest Conveni Marc de Col·laboració.  
Sisena  
La Generalitat Valenciana, facilitarà la informació i difusió per als projectes del Pla d'Actuació Conjunta que Iberdrola, SA porte a cap a la Comunitat Valenciana, encara que no participe directament en aquests, sempre que siguen d'interès especial per a aquesta Comunitat Autònoma.  
Setena  
L'execució i la coordinació de les actuacions que ha de realitzar la Generalitat Valenciana, dins del marc d'aquest Conveni, i també la signatura dels convenis específics de desenvolupament d'aquest, correspondran a la Conselleria d'Ocupació, Indústria i Comerç, que se'n responsabilitzarà de la gestió.  
Vuitena  
A fi de vetlar pel millor compliment del que s'estipula en aquest Conveni, es crearà una Comissió de Seguiment formada per sis persones, tres en representació de cada part, les responsabilitats de les quals seran, entre d'altres:  
Coordinar les activitats de les parts.  
Coordinar les relacions amb tercers.  
Dirigir les relacions amb els mitjans de comunicació.  
Facilitar l'intercanvi d'informació.  
Realitzar el seguiment econòmic dels convenis específics.  
Novena  
En totes les accions de comunicació i difusió corresponents a cada un dels projectes que es concreten en aquesta col·laboració, haurà de quedar establerta la participació d'ambdues parts i la seua col·laboració en aquestes.  
Deu  
Aquest Conveni Marc entrarà en vigor en aquesta data, amb vigència fins el 31 de desembre de 1999 i podrà prorrogar-se després de l'acord previ d'ambues parts.  
El Conveni Marc de Col·laboració es podrà resoldre a petició de qualsevol de les parts després de la comunicació per escrit a l'altra part, amb un temps mínim de dos mesos.   
També en serà causa de resolució l'incompliment de les clàusules, o qualssevol altres que, derivades de la seua naturalesa, siguen recollides per les disposicions legals actualment en vigor.  
Per la Generalitat Valenciana, Eduardo Zaplana Hernández-Soro, president.  
Per Iberdrola, SA, Iñigo de Oriol e Ibarra, president.